《游天坛》
宋代·林灵素

摆脱尘缨淡无欲，闲阅图经寻岳渎。林泉何处惬予心，收拾琴书将卜筑。

崎岖不敢千里辞，东至太行人王屋。先探藏花坞里春，蟠桃毕竟何时熟。

燕萝故宅阳台宫，九龙戏珠画屏簇。丹井沉沉寝月明，丫髻仙童把参斸。

昂头贪看华盖峰，蓦然误入紫微谷。上方楼阁与云闲，金碧交辉射林麓。

远尘沟有远尘人，夜半闻歌采芝曲。策杖穷跻瘦龙岭，险似剑阁西向蜀。

扪参历井上冲冥，千剑断崖横独木。自辰及酉脚力穷，恰到紫金堂下宿。

再拜新尝太乙泉，顿觉洒然消病骨。褰衣竟入南天门，回首乾坤小蛮触。

恍兮惚兮九霄间，万顷岚光醒醉目。银座金腰玉顶寒，帝遣仙官分部属。

小有中藏万里地，都压洞大三十六。日精月华左右奇，黛色倚空如削玉。

东观大海日轮红，西望穷边坛影绿。炼丹炉下土犹香，抱出神丹知几斛。

巡山使者持太阿，保护神宫谁敢黩。王母洞深非可测，雷霆屡震蛟龙窟。

遥指三官校勘台，樵人几度闻丝竹。抱朴岩前采药童，手撚金芝身薜服。

北斗平联北斗星，自是天关通地轴。麻笼药匮翠相连，瑞草灵苗香馥郁。

一声长啸坐孤石，紫云悠悠送黄鹄。个中煞是麻姑仙，冷笑世间光景促。

作者简介：宋温州人，字通叟。少学佛，后去为道士。徽宗访方士，被召见，赐号通真达灵先生。假天书、云篆，欺世惑众。徒众达二万人，立“道学”，置郎、大夫十等，欲尽废佛教。后加号玄妙先生。在京四年，恣横不悛。后贬为太虚大夫，斥归故里。